《石州慢 访叙彝上人》
清代·曹臣襄

瘦石欹青，斜照敛黄，山似烟幌。闲寻松径，横披老干，若虬龙样。

薜萝幽处，拂藓转入斋厨，斜廊活火煎茶响。晚磬数声传，看经幡低荡。

神往。岩花争发，好鸟频啼，最高峰上。崖际飞来雪瀑，宛翻银浪。

一编贶我，琢就几许新词。清如玉露流仙掌。更许饷银桃，到今朝还想。

作者简介：曹臣襄，字思赞，宜兴人，有《月舫词》。